b'\n_START_ARTICLE_\nPap\xc3\xbc\xc3\xbcruste villa\n_START_PARAGRAPH_\nPap\xc3\xbc\xc3\xbcruste villaks (itaalia keeles Villa dei Papiri) nimetatakse Itaalias Ercolanos (muinasaja Herculaneum) asuvat Vana-Rooma varemetes villat, mis sisaldab t\xc3\xa4helepanuv\xc3\xa4\xc3\xa4rset skulptuurigaleriid ja ainukest terviklikult s\xc3\xa4ilinud antiikmaailma raamatukogu. Villa nimi tuleneb sealt 1752. aastal v\xc3\xa4ljakaevamiste k\xc3\xa4igus leitud ligi 1800 pap\xc3\xbc\xc3\xbcrus\xc3\xbcrikust, mida nimetatakse Herculaneumi pap\xc3\xbc\xc3\xbcrusteks. Suur osa leitud pap\xc3\xbc\xc3\xbcruserullidest sisaldavad Antiik-Kreeka epikuurliku filosoofi Philodemose teoseid._NEWLINE_Arvatakse, et villa kuulus Julius Caesari \xc3\xa4iale Lucius Calpurnius Piso Caesoninusele._NEWLINE_Villa h\xc3\xa4vis 79. aastal toimunud Vesuuvi vulkaanipurske tagaj\xc3\xa4rjel, mis kattis Herculaneumi linna ligi 20 meetri paksuse kuuma tefra- ja mudakiviga, kuid pap\xc3\xbc\xc3\xbcruserullid s\xc3\xa4ilisid karboniseerumise tagaj\xc3\xa4rjel._NEWLINE_Osa villast on siiani lahti kaevamata ja arvatakse, et villa all v\xc3\xb5ib olla veel kaks korrust._NEWLINE_Pap\xc3\xbc\xc3\xbcruste villa algse kujunduse j\xc3\xa4rgi on ehitatud  J. Paul Getty muuseumile kuuluv Getty villa Ameerika \xc3\x9chendriikides.'